
A Vörösmarty tér és József nádor tér megújítása a történeti múlt tükrében

A dolgozatomban két történetileg jelentős a közelmúltban megújított lipótvárosi köztér szabadtérépítészeti megújítását, történeti múltját, valamint ezek kapcsolatát vizsgáltam. A dolgozatban részletesen elemzésre került a Vörösmarty tér és József nádor tér fejlődéstörténete a városrész 1700-as években kezdődő kiépülésétől, a 2019-es térmegújításokon keresztül, napjainkig.
Ismertetésre kerültek az egykori térszervezési, használati és növényalkalmazási koncepciók, az egyes jellemző történeti korszakokat meghatározó arculati, karakteralkotó elemek.
A megújított állapot szabadtérépítészeti vizsgálata során az új térszerkezet, a funkciók, az anyaghasználat, a növényállomány vizsgálata nyújt átfogó képet és egyben összehasonlítási alapot a történeti korszakok vizsgálatára.
A történeti értékvizsgálat során kiemelt figyelmet fordítottam a történeti elemek, hangulatok tovább élesének elemzésére az új koncepciókban. A meglévő és eltűnt elemek tekintetében, tematikusan a történeti látványok, -térfalak, -térszerkezetek, -funkciók, -meghatározó arculati elemek, valamint a -növényalkalmazás tükrében.
Megfogalmazott javaslataimban a lehetőségekhez képest kis befektetést igénylő fejlesztésekre tettem ajánlásokat a műemléki értékek további erősítésének, valamint a biodiverzitás, növelésének figyelembevételével.
A dolgozatomban a múlt értékeiből táplálkozó tervezés, a fejlődés folytonosságának fontosságára hívom fel a figyelmet és ezt alapul véve elemzem a térmegújításokat.
Kiemelten fontosnak tartom, hogy szakmai munkásságunk során ismerjük fel, és igyekezzünk megtartani az értékes és egyedülálló történeti elemeket, mentsük át ezeket az utókor számára, hogy megismerhesse általa történeti-kulturális gyökereinket.
Hiszem, hogy maradandót, koherens egészet szakami tevékenysége során csak úgy tud alkotni a tervező, ha alázattal viszonyul a mindenkori történeti előzményekhez. Úgy lesz a város emlékezete, a lakosság számára szerethető, befogadható, és szívéhez közelálló egy térmegújítás terve, ha az a múltból merít. Természetesen mindez a jelen kor hozzáadott értékével, a jelen kor kihívásira reagálva tud kortárssá, előre mutatóvá és befogadhatóvá válni az emberek számára.



